ຂປລ. ໃນວັນທີ 24 ພຶດສະພາ 2018, ທີ່ຫ້ອງປະຊຸມໃຫຍ່ ໂຮງໝໍມິດຕະພາບ 150 ຕຽງ, ໂດຍສະມາຄົມຜະດຸງຄັນລາວ ຮ່ວມກັບ ກົມສຶກສາ ສາທາລະນະສຸກ ແລະ ອົງການ UNFPA ໃນລາວ ຈັດກອງ ປະຊຸມຂຶ້ນ ເພື່ອສະເຫລີມສະຫລອງ ວັນຜະດຸງຄັນສາກົນ, ໂດຍການເປັນປະທານຮ່ວມຂອງ ທ່ານ ດຣ. ນິຣັນ ພູມີນ ຫົວໜ້າກົມສຶກສາ ສາທາລະນະສຸກ ຂອງກະຊວງສາທາລະນະສຸກ ແລະ ທ່ານ ນາງ ເຟດເດີຣີກາ ເມເຢີ Frederika Meijer ຫົວໜ້າ ຜູ້ຕ່າງໜ້າອົງການ UNFPA ປະ ຈຳລາວ, ມີບັນດາຫົວໜ້າກົມ, ຮອງກົມ ຈາກກະຊວງສາທາລະນະສຸກ, ຈາກໂຮງໝໍສູນກາງ 4 ທ່ານ ແລະ ຕ່າງໜ້າຈາກ 17 ແຂວງ ເຂົ້າຮ່ວມ.
ໂອກາດດັ່ງກ່າວ, ທ່ານ ຮສ ດຣ ນິລັນ ພູມິນ ກ່າວວ່າ: ໃນທ່າມກາງບັນຍາກາດອັນສະຫງ່າລາສີ ທົ່ວກອງທັບ ທົ່ວປວງຊົນລາວທັງຊາດ ກຳລັງເບີກບານມ່ວນຊື່ນ ອອກແຮງແຂ່ງຂັນ ສ້າງຜົນງານ ຜັນຂະຫຍາຍມະຕິກອງປະຊຸມໃຫຍ່ ຄັ້ງທີ X ຂອງພັກປະຊາຊົນປະຕິວັດລາວ. ເວົ້າລວມ, ເວົ້າສະເພາະ ຂົງເຂດສາທາລະນະສຸກ ແມ່ນການຈັດຕັ້ງປະຕິບັດຕາມ ແຜນການຍຸດທະສາດຂອງ ກະຊວງສາທາລະນະສຸກວາງອອກ ເພື່ອບັນລຸເປົ້າໝາຍສະຫະສະວັດ ໃນການຫລຸດຜ່ອນອັດຕາການຕາຍຂອງແມ່ ແລະ ເດັກໃນ ສປປ ລາວ ແລະ ອອກແຮງແຂ່ງຂັນສ້າງຜົນງານ ເພື່ອຄຳນັບຮັບຕ້ອນວັນສຳຄັນ ຂອງວຽກງານສາທາລະນະສຸກ ຄື ວັນຜະດຸງຄັນສາກົນ 5 ພຶດສະພາ, ວັນພະຍາບານສາກົນ 12 ພຶດສະພາ ແລະ ວັນແພດລາວ 31 ມິຖຸນາ.
ສຳລັບ ກອງປະຊຸມໃນຄັ້ງນີ້, ຈຸດປະສົງ ກໍເພື່ອສະເຫລີມສະຫລອງ ວັນຜະດຸງຄັນສາກົນ; ເພື່ອແລກປ່ຽນບົດຮຽນທາງດ້ານວິຊາການ ການຮຽນ-ການສອນ ຜະດຸງຄັນ ໃນພາກທິດສະດີ ແລະ ຝຶກປະຕິບັດຕົວຈິງ ຢູ່ໂຮງໝໍ; ເພື່ອຊີ້ນຳສະເໜີຜົນງານທີ່ພົ້ນເດັ່ນ ຂອງຜະດຸງຄັນ ໃນການປະຕິບັດວຽກງານ ໃນສົກປີຜ່ານມາ, ເຊິ່ງໃນປີນີ້ ກອງປະຊຸມແມ່ນສຸມໃສ່ ຫົວຂໍ້ຂອງວັນຜະດຸງຄັນສາກົນທີ່ວ່າ "ຜະດຸງຄັນນຳໜ້າ ໃນການບໍລິການທີ່ມີຄຸນນະພາບ", ຊຶ່ງມັນສະທ້ອນໃຫ້ເຫັນເຖິງ ຍຸດທະສາດທັງສາມ 2017-2020 ຂອງໜ່ວຍງານຜະດຸງຄັນສາກົນ ທີ່ເນັ້ນໃສ່ຄຸນນະພາບ, ຄວາມສະເໝີພາບ ແລະ ການເປັນຜູ້ນຳ.
ຂ່າວ,ພາບ: ພູທອງ ສີວົງສາ
ເນື້ອໃນ: ຂປລ